16 पटवारी हलकों में नहीं हो रहा काम
ग्रामीण कामों के लिए हो रहे परेशान
भास्कर संवाददाता|गुलाबगंज
तहसील में 20 पटवारी पदस्थ है। ये पटवारी उन्हीं हल्कों का काम कर रहे हैं जहां उनकी नियुक्ति है। शेष 16 हल्कों जहां पटवारियों को दोहरा चार्ज था वहां काम काम पूरी तरह ठप पड़ा हुआ है।
इसी तारतम्य में पटवारी संघ की जिला कार्यकारिणी द्वारा तहसील का भ्रमण कर तहसीलदार गुलाबगंज से इस हड़ताल में सहयोग करने की अपील की है। भेंट करने वालों में जिला महामंत्री प्रहलाद पंथी, विदिशा तहसील अध्यक्ष राजकुमार श्रीवास्तव, बालाराम मोगिया, श्रवणकुमार सहरिया, राजेंद्र शर्मा एवं तहसील के सभी पटवारी शामिल थे।
मप्र पटवारी संघ के आव्हान पर पटवारियों की हड़ताल नौ फरवरी से अब तक जारी है। इससे तहसील गुलाबगंज में 16 हल्कों के 37 गांवों का रिकार्ड पटवारियों द्वारा तहसील कार्यालय में जमा कराया गया है। इस हड़ताल के कारण किसानों से संबंधित कार्य जाति प्रमाणपत्र, खसरा नकल, बंधक, गेहूं उपार्जन सत्यापन, सीमांकन, नामांतरण, बंटवारा आदि पूरी तरह से बंद है। इससे किसान पटवारियों तथा तहसील कार्यालय के चक्कर लगाने के लिए मजबूर है।
तहसील अध्यक्ष मनोहरसिंह राजपूत ने बताया कि पटवारियों की वेतन संबंधी मांग घोषणा किए जाने के बाद भी अब तक पूरी नहीं की गई है। इसी के साथ शासन द्वारा नया साफ्टवेयर वेब जीआईएस को पटवारियों के ऊपर जबर्दस्ती थोपा जा रहा है। यह साफ्टवेयर व्यावहारिक रूप से 100 प्रतिशत काम नहीं कर पा रहा है।इससे होने वाली रिकार्ड की गलती से किसानों को अपूरणीय क्षति होने का अंदेशा है। इसलिए इस साफ्टवेयर का पूरी तरह प्रदेश के पटवारियों द्वारा बहिष्कार किया जा रहा है।
hin_Deva hin_Deva bho_Deva hin_Deva awa_Deva hin_Deva hin_Deva